ZF 24

În universităţile din România studiază peste 410.000 de studenţi, iar cea mai mare concentrare a acestora se regăseşte în Bucureşti, Cluj, Iaşi şi Timiş, arată datele Institutului Naţional de Statistică.

Astfel, în cele 33 de universităţi din regiunea Bucureşti-Ilfov învaţă peste 127.500 de studenţi, adică aproape o treime (31%) din totalul studenţilor din România.

Pe locul doi în topul centrelor universitare din România se află Clujul, cu peste 50.000 de studenţi (12% din total) în cele zece instituţii de învăţământ din judeţ.

Iaşiul este pe locul trei în topul centrelor universitare din România, cu peste 42.000 de studenţi în zece universităţi, arată datele Statisticii aferente anului 2015 (cele mai recente informaţii disponibile).

Un număr semnificativ de studenţi învaţă în universităţile din Timiş, unde se află aproape 31.000 de studenţi (7,5% din total) în şapte instituţii de învăţământ superior.

Dacă Bucureşti, Cluj şi Timiş au reprezentat zone „magnet” pentru investitorii străini în ultimii ani, Iaşiul a fost ocolit până acum din această perspectivă, din cauza infrastructurii rutiere slab dezvoltate. În schimb, în ultimii ani Iaşiul a reuşit să atragă investiţii importante în IT, cum ar fi Amazon sau SSC.

Efective semnificative de studenţi, de peste 10.000 de persoane, mai există în judeţele Constanţa (19.800 de tineri), Dolj (16.900), Braşov (16.800), Bihor (12.900), Sibiu (12.400 şi Galaţi (11.200). Pe de altă parte, în patru judeţe – Botoşani, Giurgiu, Tulcea şi Vaslui – nu există nicio instituţie de învăţământ superior şi, prin urmare, niciun student, mai arată datele statistice. În topul judeţelor cu cei mai puţini studenţi, care au fiecare mai puţin de 500 de tineri înscrişi la toate ciclurile universitare, se află judeţele Ialomiţa (179 studenţi), Vrancea (189), Covasna (340), Călăraşi (341), Neamţ (369), Sălaj (376) şi Buzău (450).

Numărul studenţilor a scăzut semnificativ în ultimii ani, ca urmare a scăderii natalităţii de după 1990, a scăderii numărului de absolvenţi de bacalaureat (eligibili pentru admiterea într-o universitate), dar şi a scăderii numărului de locuri din facultăţile private. Vârful în ceea ce priveşte numărul de studenţi din România s-a înregistrat în anul 2007, când erau înscrişi la ciclul de licenţă peste 900.000 de studenţi.